สาวกไอโฟนเฮลั่น! “ทิมคุก” เตรียมหั่นราคาเครื่องกระตุ้นยอดขาย หลังผลงานไตรมาส 1 หดตัว
สาวกไอโฟนเฮลั่น! “ทิมคุก” เตรียมหั่นราคาเครื่องกระตุ้นยอดขาย หลังผลงานไตรมาส 1 หดตัว
31 ม.ค. 2562

ผู้สื่อข่าวรายงานว่า เมื่อวันที่ 29 มกราคม 2562 แอปเปิลได้รายงานผลประกอบการไตรมาสที่ 1 ประจำปีงบประมาณ 2562 สิ้นสุดเมื่อวันที่ 29 ธันวาคม 2561 โดยในไตรมาสดังกล่าวแอปเปิลมีรายได้รวม 84,310 ล้านดอลลาร์ ซึ่งลดลง 5% เมื่อเทียบกับไตรมาสเดียวกันเมื่อปีที่แล้ว โดยแอปเปิลไม่ได้เปิดเผยยอดขาย iPhone แต่รายงานว่ารายได้จาก iPhone ลดลงถึง 15% เมื่อเทียบกับปีก่อน ในขณะที่รายได้จากผลิตภัณฑ์และธุรกิจบริการอื่น ๆ เติบโตขึ้น 19% เช่น iPad, Mac และอุปกรณ์สวมใส่ต่าง ๆ
ทั้งนี้ ทิโมธี โดนัลด์ คุก หรือ ทิม คุก ซีอีโอของแอปเปิล ได้ชี้แจงว่า ถึงแม้ว่าผลประกอบการจะค่อนข้างน่าผิดหวัง แต่นั่นก็เป็นเพียงปัญหาในระยะสั้นเท่านั้น และอย่างน้อยสินค้าและบริการอื่น ๆ ที่ไม่ใช่ iPhone ของแอปเปิลก็ยังสามารถทำยอดได้ดีอยู่ โดยเขายอมรับว่าราคาของ iPhone ในปีล่าสุดนั้นส่งผลกระทบต่อยอดขายจริง เพราะนอกจากราคาที่ค่อนข้างสูงอยู่แล้ว เมื่อมีปัจจัยของค่าเงินมาเกี่ยวข้องก็ยิ่งทำให้ราคา iPhone ในหลาย ๆ ประเทศแพงขึ้นจนทำยอดขายตกลงไปอีก นอกจากนี้ในปัจจุบันคนก็นิยมเปลี่ยนมือถือกันน้อยลงเช่นกัน ซึ่งโปรโมชั่นเปลี่ยนแบตเตอรี่ iPhone ราคาถูกก็ทำให้คนไม่ค่อยซื้อ iPhone เครื่องใหม่กันด้วย
อย่างไรก็ตามทางแอปเปิลมีแผนที่จะพยายามปรับลดราคา iPhone ในหลาย ๆ ประเทศ เพื่อช่วยกระตุ้นยอดขายให้ดีขึ้นกว่าเดิม ซึ่งสุดท้ายแล้วจะมีการปรับลดราคา iPhone รุ่นใดและในประเทศใดบ้างนั้น คงต้องรอดูกันต่อไป